Πρόταση κανονισμού (ΕΚ) του Συμβουλίου για την ίδρυση ευρωπαϊκού παρατηρητηρίου των φαινομένων ρατσισμού και ξενοφοβίας (97/C 78/04) COM(96) 615 τελικό - 96/0298(CNS)

(Υποβλήθηκε από την Επιτροπή στις 9 Ιανουαρίου 1997)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 235,

την πρόταση της Επιτροπής,

τη γνώμη του Ευρωπαϊκού Κοινοβουλίου,

τη γνώμη της Οικονομικής και Κοινωνικής Επιτροπής,

τη γνώμη της Επιτροπής των Περιφερειών,

Εκτιμώντας:

ότι στο προοίμιο της ενιαίας ευρωπαϊκής πράξης, τα κράτη μέλη υπογραμμίζουν την ανάγκη «να προωθήσουν από κοινού τη δημοκρατία με βάση τα θεμελιώδη δικαιώματα που αναγνωρίζονται από τα συντάγματα και τους νόμους των κρατών μελών, τη σύμβαση για την προστασία των δικαιωμάτων του ανθρώπου και των θεμελιωδών ελευθεριών και τον Ευρωπαϊκό Κοινωνικό Χάρτη, και ιδίως την ελευθερία την ισότητα και την κοινωνική δικαιοσύνη» 7

ότι το άρθρο ΣΤ παράγραφος 2 της συνθήκης για την Ευρωπαϊκή Ένωση ορίζει ότι η Ένωση «σέβεται τα θεμελιώδη δικαιώματα, όπως κατοχυρώνονται με την Ευρωπαϊκή Σύμβαση για την Προστασία των Δικαιωμάτων του Ανθρώπου και των θεμελιωδών ελευθεριών, που υπογράφηκε στη Ρώμη στις 4 Νοεμβρίου 1950 και όπως προκύπτουν από τις κοινές συνταγματικές παραδόσεις των κρατών μελών, ως γενικές αρχές του κοινοτικού δικαίου» 7

ότι ο ρατσισμός, η ξενοφοβία και ο αντισημιτισμός προσβάλλουν σοβαρά τα θεμελιώδη δικαιώματα 7

ότι η Κοινότητα πρέπει να σέβεται τα θεμελιώδη δικαιώματα κατά τη χάραξη και την υλοποίηση των πολιτικών της, και ιδίως ότι ο σεβασμός των δικαιωμάτων του ανθρώπου αποτελεί προϋπόθεση της νομιμότητας των κοινοτικών πράξεων 7

ότι στις 11 Ιουνίου 1986 το Ευρωπαϊκό Κοινοβούλιο, το Συμβούλιο, οι αντιπρόσωποι των κρατών μελών που συνεδρίασαν στο πλαίσιο του Συμβουλίου και η Επιτροπή υιοθέτησαν δήλωση κατά του ρατσισμού και της ξενοφοβίας (1), υπογραμμίζοντας «τη σημασία που έχουν η κατάλληλη και αντικειμενική πληροφόρηση καθώς και η ευαισθητοποίηση όλων των πολιτών απέναντι στους κινδύνους του ρατσισμού και της ξενοφοβίας, καθώς και την ανάγκη να υπάρχει συνεχής επαγρύπνηση για να προλαμβάνεται ή να καταστέλλεται κάθε πράξη ή μορφή διάκρισης» 7

ότι το Ευρωπαϊκό Συμβούλιο της Κέρκυρας της 24ης και 25ης Ιουνίου 1994 αποφάσισε να εντατικοποιήσει τις προσπάθειες με στόχο τη χάραξη στο επίπεδο της Ευρωπαϊκής Ένωσης, σφαιρικής στρατηγικής για την καταπολέμηση του ρατσισμού και της ξενοφοβίας 7 ότι, για το σκοπό αυτό, δημιούργησε μια συμβουλευτική επιτροπή επιφορτισμένη να διατυπώσει συστάσεις για την καταπολέμηση του ρατσισμού και της ξενοφοβίας 7

ότι το Ευρωπαϊκό Συμβούλιο κατά τη σύνοδο στις Κάννες στις 26 και 27 Ιουνίου 1995 ζήτησε από τη συμβουλευτική επιτροπή να συνεχίσει τις εργασίες της για να μελετήσει σε στενή συνεργασία με το Συμβούλιο της Ευρώπης, τη σκοπιμότητα ίδρυσης ευρωπαϊκού παρατηρητηρίου των φαινομένων ρατσισμού και ξενοφοβίας 7

ότι τα συμπεράσματα αυτής της μελέτης σκοπιμότητας υποβλήθηκαν στο Ευρωπαϊκό Συμβούλιο της Φλωρεντίας στις 21 και 22 Ιουνίου 1996 7

ότι το Ευρωπαϊκό Συμβούλιο κατά τη συνεδρίασή του στη Φλωρεντία επανεπιβεβαίωσε την απόφαση της Ένωσης να καταπολεμήσει με τη μεγαλύτερη αποφασιστικότητα το ρατσισμό και την ξενοφοβία και ενέκρινε την αρχή στην οποία στηρίζεται η δημιουργία του ευρωπαϊκού παρατηρητηρίου 7

ότι η συλλογή, η καταγραφή, η ανάλυση και η δημοσίευση αντικειμενικών, αξιόπιστων και συγκρίσιμων πληροφοριών για τις ρατσιστικές και ξενόφοβες πράξεις και στάσεις στο ευρωπαϊκό επίπεδο είναι αναγκαίες για να επιτραπεί η πλήρης ενημέρωση της Κοινότητας για το πρόβλημα του ρατσισμού και της ξενοφοβίας με τρόπο που η Κοινότητα να μπορέσει να ανταποκριθεί στην υποχρέωσή της για σεβασμό των θεμελιωδών δικαιωμάτων και να τα συνεκτιμήσει κατά τη χάραξη και την υλοποίηση των πολιτικών της και κατά τη σύνταξη των πράξεων που εκδίδει στον τομέα αρμοδιότητάς της 7

ότι τα φαινόμενα του ρατσισμού και της ξενοφοβίας γίνονται αισθητά σε όλα τα επίπεδα της Κοινότητας, δηλαδή τοπικό, περιφερειακό, εθνικό και κοινοτικό 7

ότι, επομένως, οι συλλεγόμενες, καταγραφόμενες και αναλυόμενες πληροφορίες στο κοινοτικό επίπεδο μπορούν να είναι επίσης χρήσιμες στις αρμόδιες αρχές των κρατών μελών όσον αφορά τη μελέτη και τη λήψη μέτρων στους τομείς αρμοδιοτήτων τους, στο τοπικό, περιφερειακό και εθνικό επίπεδο 7

ότι, συνεπώς, ενδείκνυται να ιδρυθεί ευρωπαϊκό παρατηρητήριο των φαινομένων ρατσισμού και ξενοφοβίας που θα διαθέτει τα αποτελέσματα των εργασιών του τόσο στην Κοινότητα όσο και στα κράτη μέλη 7

ότι τα καθήκοντα που ανατίθενται στο παρατηρητήριο προϋποθέτουν συνεργασία με άλλους εθνικούς ή διεθνείς οργανισμούς, και ιδίως με το Συμβούλιο της Ευρώπης που διαθέτει επιβεβαιωμένη εμπειρία στον τομέα αυτό 7

ότι η προστασία των δεδομένων προσωπικού χαρακτήρα πρέπει να εξασφαλίζεται σύμφωνα με τους εθνικούς νόμους και κανονισμούς και σύμφωνα με την οδηγία 95/46/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών (2) 7

ότι το παρατηρητήριο πρέπει να διαθέτει τη μέγιστη νομική και πολιτική αυτονομία με παράλληλη διατήρηση στενών δεσμών με τα θεσμικά όργανα της Κοινότητας 7

ότι ο κανονισμός αυτός θα ήταν δυνατό να προσαρμοστεί ενδεχομένως κατά την εκπνοή τριετούς περιόδου ώστε να αποφασιστεί μια τυχόν προσαρμογή ή διεύρυνση των καθηκόντων του παρατηρητηρίου, ιδίως σε συνάρτηση με την εξέλιξη των κοινοτικών αρμοδιοτήτων 7

ότι η συνθήκη δεν προβλέπει για την έκδοση του παρόντος κανονισμού άλλες εξουσίες παρά μόνο εκείνες που προβλέπονται στο άρθρο 235,

ΕΞΕΛΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ιδρύεται ευρωπαϊκό παρατηρητήριο των φαινομένων ρατσισμού και ξενοφοβίας που στο εξής καλείται «το παρατηρητήριο».

Άρθρο 2

Στόχος και λειτουργίες

1. Κύριος στόχος του παρατηρητηρίου είναι να παρέχει στην Κοινότητα και στα κράτη μέλη της, ιδίως στους τομείς που αναφέρονται στο άρθρο 3 παράγραφος 3, αντικειμενικές, αξιόπιστες και συγκρίσιμες πληροφορίες για τα φαινόμενα του ρατσισμού, της ξενοφοβίας και του αντισημιτισμού στο ευρωπαϊκό επίπεδο, οι οποίες μπορούν να τα βοηθήσουν όταν λαμβάνουν μέτρα ή καθορίζουν δράσεις στους τομείς των αντίστοιχων αρμοδιοτήτων τους.

2. Το παρατηρητήριο μελετά το εύρος και την εξέλιξη των φαινομένων και των εκδηλώσεων ρατσισμού, ξενοφοβίας και αντισημιτισμού, αναλύει τα αίτια, τις συνέπειες και αποτελέσματά τους και εξετάζει τα παραδείγματα ορθής πρακτικής προς αντιμετώπισή τους. Για το σκοπό αυτό το παρατηρητήριο:

α) συλλέγει καταγράφει και αναλύει τις πληροφορίες και τα στοιχεία συμπεριλαμβανομένων εκείνων που προκύπτουν από την επιστημονική έρευνα, οι οποίες του γνωστοποιούνται από τα κράτη μέλη, τα θεσμικά όργανα της Κοινότητας, τους διεθνείς οργαγισμούς, και ιδίως, τους αναφερόμενους στο άρθρο 4 παράγραφος 1, ή από μη κυβερνητικές οργανώσεις (ΜΚΟ) 7

β) καθιερώνει συνεργασία με τους παρέχοντες πληροφορίες και χαράσσει πολιτική για την συντονισμένη χρησιμοποίηση των βάσεων δεδομένων τους ώστε να ευνοείται, ενδεχομένως ύστερα από αίτηση του Ευρωπαϊκού Κοινοβουλίου, του Συμβουλίου ή της Επιτροπής, η πλατιά διάδοση των πληροφοριών τους 7

γ) πραγματοποιεί τις διάφορες επιστημονικές έρευνες και διερευνήσεις, εκπονεί τις προπαρασκευαστικές μελέτες και τις μελέτες σκοπιμότητας, ενδεχομένως ύστερα από αίτημα του Ευρωπαϊκού Κοινοβουλίου, του Συμβουλίου ή της Επιτροπής. Οργανώνει συνεδριάσεις εμπειρογνωμόνων και, εάν υπάρξει ανάγκη, ομάδες εργασίας ad hoc 7

δ) δημιουργεί δημόσιο αρχείο τεκμηρίωσης, ενθαρρύνει την προώθηση ενημερωτικών δραστηριοτήτων και παροτρύνει την επιστημονική έρευνα 7

ε) διατυπώνει συμπεράσματα και καθορίζει συστάσεις που απευθύνονται στην Κοινότητα και στα κράτη μέλη 7

στ) δημοσιεύει ετήσια έκθεση για την κατάσταση των θεμάτων του ρατσισμού και της ξενοφοβίας στην Κοινότητα, υπογραμμίζοντας επίσης τα παραδείγματα ορθής πρακτικής καθώς και για τις δραστηριότητές του 7

ζ) δημιουργεί και συντονίζει το «Ευρωπαϊκό δίκτυο πληροφόρησης για το ρατσισμό και την ξενοφοβία» (Raxen) που αποτελείται από μια κεντρική μονάδα που ανήκει στο παρατηρητήριο, το οποίο συνεργάζεται με τα εθνικά πανεπιστημιακά ερευνητικά κέντρα, τις ΜΚΟ, τα ειδικευμένα κέντρα που δημιουργούν εθνικές ή διεθνείς οργανώσεις που αναφέρονται στο άρθρο 7 7

η) διευκολύνει και ενθαρρύνει την οργάνωση και την τακτική διεξαγωγή συζητήσεων στρογγυλού τραπεζιού, ή άλλων μόνιμων συμβουλευτικών συνεδριάσεων που υπάρχουν ήδη στα κράτη μέλη, με συμμετοχή των κοινωνικών εταίρων των ερευνητικών κέντρων και των αντιπροσώπων των αρμόδιων δημόσιων αρχών και άλλων προσώπων ή οργανισμών που ασχολούνται με τα φαινόμενα του ρατισισμού και της ξενοφοβίας. Το παρατηρητήριο συνεκτιμά τα αποτελέσματα των εθνικών στρογγυλών τραπεζιών ή άλλων μόνιμων συμβουλευτικών φορέων που ήδη υπάρχουν, για τη σύνταξη της ετήσιας έκθεσής του σχετικά με την κατάσταση όσον αφορά το ρατσισμό και την ξενοφοβία στην Κοινότητα.

Άρθρο 3

Μέθοδοι και τομείς εργασίας

1. Το παρατηρητήριο εκτελεί τα καθήκοντά του σε συνάρτηση με τους στόχους που καθορίζονται στο πλαίσιο του ετήσιου προγράμματός του και των διαθέσιμων δημοσιονομικών πόρων.

2. Προς αποφυγή επικαλύψεων, το παρατηρητήριο συνεκτιμά κατά την άσκηση των καθηκόντων του, τις δραστηριότητες που έχουν αναπτύξει τα κοινοτικά θεσμικά όργανα ή άλλα όργανα και οι αρμόδιες διεθνείς οργανώσεις, ιδίως το Συμβούλιο της Ευρώπης και φροντίζει να τις εμπλουτίσει με προστιθέμενη αξία.

3. Οι πληροφορίες και τα στοιχεία που πρέπει να συλλεγούν και να υποστούν επεξεργασία, οι επιστημονικές έρευνες, οι διερευνήσεις και οι μελέτες που πρέπει να εκπονηθούν ή να ενθαρρυνθούν, αφορούν την έκταση, την εξέλιξη, τα αίτια και τα αποτελέσματα των φαινομένων του ρατσισμού και της ξενοφοβίας, ιδίως στους ακόλουθους τομείς:

α) στην ελεύθερη κυκλοφορία των προσώπων μέσα στην Κοινότητα 7

β) στην απασχόληση 7

γ) στην ενημέρωση και τα μέσα μαζικής ενημέρωσης και τα μέσα επικοινωνίας 7

δ) στην εκπαίδευση, την επαγγελματική κατάρτιση και την νεολαία 7

ε) στον κοινωνικό αποκλεισμό 7

στ) στην ελεύθερη κυκλοφορία των εμπορευμάτων 7

ζ) στον πολιτισμό.

Άρθρο 4

Ευρωπαϊκό δίκτυο πληροφόρησης για τον ρατσισμό και την ξενοφοβία (Raxen)

1. Προκειμένου να συγκροτηθεί όσο το δυνατόν ταχύτερα και αποτελεσματικότερα το δίκτυο που προβλέπεται στο άρθρο 2 παράγραφος 2 στοιχείο ζ), τα κράτη μέλη κοινοποιούν στο παρατηρητήριο τον κατάλογο των κέντρων και οργανώσεων που αναφέρονται στο ίδιο άρθρο.

2. Το διοικητικό συμβούλιο του παρατηρητηρίου ορίζει τις οργανώσεις που γίνονται μέλη του Raxen. Η απόφαση ορισμού του διοικητικού συμβουλίου του παρατηρητηρίου εξαρτάται από την ευνοϊκή γνώμη της επιστημονικής επιτροπής που προβλέπεται από το άρθρο 11.

3. Το παρατηρητήριο μπορεί να συνάπτει συμβατικές σχέσεις, ιδίως υπεργολαβίας, με τους οργανισμούς που αναφέρονται στην παράγραφο 2, με σκοπό την εκτέλεση των καθηκόντων που είναι δυνατόν να τους αναθέσει.

Το παρατηρητήριο μπορεί επίσης να συνάπτει συμβατικές σχέσεις ad hoc και για ειδικά καθήκοντα με οργανισμούς που δεν συμμετέχουν στο Raxen.

Η ανάθεση αυτών των καθηκόντων πρέπει να περιλαμβάνεται μέσα στο ετήσιο πρόγραμμα του παρατηρητηρίου.

Άρθρο 5

Προστασία και εμπιστευτικότητα των στοιχείων προσωπικού χαρακτήρα

1. Το παρατηρητήριο εφαρμόζει για τις ενέργειες επεξεργασίας στοιχείων προσωπικού χαρακτήρα δυνάμει του παρόντος κανονισμού, τις διατάξεις της οδηγίας 95/46/ΕΚ. Για το σκοπό αυτό, το διοικητικό συμβούλιο θεσπίζει τις λεπτομέρειες εφαρμογής αυτών των διατάξεων, ιδίως σχετικά με τα δικαιώματα των ενδιαφερμένων ατόμων, τον εμπιστευτικό χαρακτήρα και την ασφάλεια των ενεργειών επεξεργασίας των στοιχείων, τα ενδεικνυόμενα μέτρα διασφάλισης για να τους δίδεται ανώνυμος χαρακτήρας πριν από τη γνωστοποίησή τους και την εσωτερική παρακολούθηση των εργασιών επεξεργασίας.

2. Το παρατηρητήριο διαβιβάζει στην Επιτροπή τις λεπτομέρειες εφαρμογής που αναφέρονται στην παράγραφο 1 ενόψει της δημοσίευσής τους στην Επίσημη Εφημερίδα των Ευρωπαϊκών Κοινοτήτων. Το παρατηρητήριο δεν μπορεί να προβεί σε επεξεργασία στοιχείων προσωπικού χαρακτήρα πριν από την έναρξη ισχύος αυτών των λεπτομερειών εφαρμογής.

3. Όταν τα κράτη μέλη διαβιβάζουν ή παραλαμβάνουν στοιχεία προσωπικού χαρακτήρα σε εφαρμογή του παρόντος κανονισμού, εφαρμόζουν την αντίστοιχη εθνική τους νομοθεσία όσον αφορά την προστασία των στοιχείων κατά την επεξεργασία τους, σύμφωνα με τις διατάξεις της οδηγίας 95/46/ΕΚ.

4. Εάν στοιχεία προσωπικού χαρακτήρα διαβιβάζονται στο παρατηρητήριο δυνάμει του παρόντος κανονισμού και σύμφωνα με το εθνικό δίκαιο, είναι δυνατόν να χρησιμοποιούνται μόνο για τους προδιαγεγραμμένους σκοπούς και υπό τις προϋποθέσεις που ορίζει η υπηρεσία η οποία τα διαβιβάζει. Η παρούσα διάταξη εφαρμόζεται mutatis mutandis και στη διαβίβαση προσωπικών στοιχείων από το παρατηρητήριο στις αρμόδιες υπηρεσίες των κρατών μελών ή σε διεθνείς οργανισμούς και σε άλλα όργανα της Κοινότητας που απέχουν από κάθε δραστηριότητα σχετικά με συγκεκριμένες και ονομαστικές περιπτώσεις.

5. Τα στοιχεία σχετικά με τις ρατσιστικές, ξενόφοβες και αντισημιτικές βιαιοπραγίες, που διαβιβάζονται στο παρατηρητήριο και γνωστοποιούνται από αυτό, είναι δυνατό να δημοσιεύονται με την επιφύλαξη του σεβασμού των κοινοτικών και εθνικών κανόνων σχετικά με τη διάδοση και την εμπιστευτικότητα των πληροφοριών.

6. Τα κράτη μέλη και οι εθνικοί οργανισμοί που συνεργάζονται με το παρατηρητήριο δεν υποχρεούνται να παρέχουν πληροφορίες οι οποίες χαρακτηρίζονται εμπιστευτικές σύμφωνα με το εθνικό τους δίκαιο.

Άρθρο 6

Νομική προσωπικότητα και ικανότητα δικαίου

Το παρατηρητήριο διαθέτει νομική προσωπικότητα. Σε κάθε κράτος μέλος περιβάλλεται με την ευρύτερη δυνατή κοινότητα δικαίου που αναγνωρίζεται στα νομικά πρόσωπα από την εθνική του νομοθεσία 7 μπορεί ιδίως να αποκτά και να εκποιεί κινητή και ακίνητη περιουσία και να παρίσταται ενώπιον δικαστηρίου.

Άρθρο 7

Συνεργασία με εθνικές και διεθνείς οργανώσεις

1. Για την εκτέλεση των καθηκόντων του, το παρατηρητήριο μπορεί να συνεργάζεται με άλλες εθνικές η διεθνείς οργανώσεις, κυβερνητικές ή μη, αρμόδιες σε θέματα ρατσισμού και ξενοφοβίας.

2. Οι λεπτομέρειες αυτής της συνεργασίας βάσει της παραγράφου 1 υποβάλλονται προς έγκριση στο διοικητικό συμβούλιο.

3. Το παρατηρητήριο συντονίζει τις δραστηριότητές του με τις δραστηριότητες του Συμβουλίου της Ευρώπης, ιδίως σε ό,τι αφορά το πρόγραμμα εργασίας του. Προς το σκοπό αυτό η Κοινότητα συνάπτει εξ ονόματος του παρατηρητηρίου, συμφωνία με το Συμβούλιο της Ευρώπης για να καθιερωθεί στενή συνεργασία Συμβουλίου της Ευρώπης και παρατηρητρίου. Αυτή η συμφωνία περιλαμβάνει επίσης το διορισμό προσωπικότητας που θα προκρίνει το Συμβούλιο της Ευρώπης ως μέλος του διοικητικού συμβουλίου του παρατηρητηρίου.

Άρθρο 8

Διοικητικό συμβούλιο

1. Το διοικητικό συμβούλιο απαρτίζεται από μια ανεξάρτητη προσωπικότητα που διορίζει κάθε κράτος μέλος, μια ανεξάρτητη προσωπικότητα που διορίζει το Ευρωπαϊκό Κοινοβούλιο και, σε εφαρμογή του άρθρου 7 παράγραφος 3, μια ανεξάρτητη προσωπικότητα που διορίζει το Συμβούλιο της Ευρώπης 7 επίσης διορίζεται αντιπρόσωπος της Ευρωπαϊκής Επιτροπής.

Για κάθε τακτικό μέλος υπάρχει ένα αναπληρωματικό που ορίζεται με ανάλογο τρόπο.

2. Το ονοματεπώνυμο των μελών του διοικητικού συμβουλίου και των αναπληρωματικών μελών διαβιβάζονται στην Επιτροπή για να δημιοσιευθούν στην Επίσημη Εφημερίδα των Ευρωπαϊκών Κοινοτήτων. Η θητεία των μελών του διοικητικού συμβουλίου είναι τριετής και ανανεώνεται άπαξ. Το διοικητικό συμβούλιο εκλέγει τον πρόεδρο και τον αντιπρόεδρό του καθώς και τα άλλα μέλη του εκτελεστικού γραφείου σύμφωνα με το άρθρο 9.

Κάθε μέλος του διοικητικού συμβουλίου ή, σε περίπτωση απουσίας του, ο αναπληρωτής του διαθέτει μία ψήφο. Οι αποφάσεις λαμβάνονται με πλειοψηφία των δύο τρίτων των ψηφιζόντων. Ο πρόεδρος συμμετέχει στην ψηφοφορία.

3. Το διοικητικό συμβούλιο λαμβάνει τις αναγκαίες αποφάσεις για τη λειτουργία του παρατηρητηρίου. Ειδικότερα:

α) συντάσσει το ετήσιο πρόγραμμα δραστηριοτήτων του παρατηρητηρίου σε συνάρτηση με τον διαθέσιμο προϋπολογισμό και τους πόρους και ύστερα από γνωμοδότηση της επιστημονικής επιτροπής 7 εάν χρειαστεί, αυτό το πρόγραμμα μπορεί να επανεξεταστεί στη διάρκεια του έτους 7

β) εγκρίνει την ετήσια έκθεση και τα συμπεράσματα και τις συστάσεις του παρατηρητηρίου και τα διαβιβάζει στο Ευρωπαϊκό Κοινοβούλιο, στο Συμβούλιο, στην Επιτροπή, στην Οικονομική και Κοινωνική Επιτροπή και στην Επιτροπή των Περιφερειών 7 φροντίζει επίσης για τη δημοσίευση της ετήσιας έκθεσης 7

γ) διορίζει το διευθυντή 7

δ) εγκρίνει το σχέδιο προϋπολογισμού και τον ετήσιο οριστικό προϋπολογισμό του παρατηρητηρίου 7

ε) απαλλάσσει τον διευθυντή για την εκτέλεση του προϋπολογισμού.

4. Το διοικητικό συμβούλιο θεσπίζει τον εσωτερικό του κανονισμό. Το διοικητικό συμβούλιο συνεδριάζει ύστερα από πρόσκληση του προέδρου, τουλάχιστον δύο φορές ετησίως.

Άρθρο 9

Εκτελεστικό γραφείο

1. Το εκτελεστικό γραφείο απαρτίζεται από τον πρόεδρο του διοικητικού συμβουλίου, τον αντιπρόεδρό του και το πολύ άλλα τρία μέλη του εν λόγω συμβουλίου, μεταξύ των οποίων συγκαταλέγεται η προσωπικότητα που διορίζει το Συμβούλιο της Ευρώπης και ο αντιπρόσωπος της Επιτροπής.

2. Το εκτελεστικό γραφείο ελέγχει τις εργασίες του παρατηρητηρίου, φροντίζει για την προετοιμασία και την εκτέλεση των προγραμμάτων και προετοιμάζει τις συνεδριάσεις του διοικητικού συμβουλίου με τη βοήθεια του διευθυντή του παρατηρητηρίου. Το εκτελεστικό γραφείο εκτελεί επίσης οποιοδήποτε καθήκον του αναθέσει το διοικητικό συμβούλιο σύμφωνα με τον εσωτερικό του κανονισμό.

Άρθρο 10

Διευθυντής

1. Το παρατηρητήριο διευθύνεται από διευθυντή ο οποίος διορίζεται από το διοικητικό συμβούλιο ύστερα από πρόταση της Επιτροπής για τετραετή ανανεώσιμη θητεία.

2. Ο διευθυντής είναι υπεύθυνος για:

α) την εκτέλεση των καθηκόντων που προβλέπονται στο άρθρο 2 παράγραφος 2 7

β) την προπαρασκευή και την υλοποίηση του ετήσιου προγράμματος του παρατηρητηρίου 7

γ) την προετοιμασία των εκθέσεων, των συμπερασμάτων και των συστάσεων που προβλέπονται στον παρόντα κανονισμό 7

δ) όλα τα θέματα που αφορούν το προσωπικό και την τρέχουσα διοίκηση.

3. Ο διευθυντής είναι υπόλογος για τη διαχείριση απέναντι στο διοικητικό συμβούλιο και παρίσταται στις συνεδριάσεις του διοικητικού συμβουλίου και του εκτελεστικού γραφείου.

4. Ο διευθυντής είναι ο νόμιμος εκπρόσωπος του παρατηρητηρίου.

Άρθρο 11

Επιστημονική επιτροπή

1. Το διοικητικό συμβούλιο και ο διευθυντής επικουρούνται από επιστημονική επιτροπή που είναι επιφορτισμένη με το να γνωμοδοτεί για κάθε επιστημονικό θέμα σχετικά με τις δραστηριότητες του παρατηρητηρίου που υποβάλλουν το διοικητικό συμβούλιο ή ο διευθυντής.

Οι γνώμες της επιστημονικής επιτροπής εγκρίνονται με απλή πλειοψηφία των ψηφιζόντων, ενώ κάθε μέλος διαθέτει μια ψήφο. Οι διϊστάμενες απόψεις γνωστοποιούνται στο διοικητικό συμβούλιο.

2. Η επιστημονική επιτροπή απαρτίζεται από εννέα, το πολύ, εμπειρογνώμονες, κατά προτίμηση προερχόμενους από διαφορετικά κράτη, με ιδιαίτερα προσόντα και πείρα στην ανάλυση των φαινομένων ρατσισμού και ξενοφοβίας.

Αυτοί οι εμπειρογνώμονες διορίζονται από το διοικητικό συμβούλιο με βάση τις προτάσεις των κρατών μελών, από την Επιτροπή και από εθνικές ή διεθνείς οργανώσεις που συμμετέχουν στις εργασίες του παρατηρητηρίου οι οποίες αναφέρονται στο άρθρο 7.

Το διοικητικό συμβούλιο φροντίζει ώστε να υπάρχει διεπιστημονική σύνθεση.

3. Η θητεία των μελών της επιστημονικής επιτροπής είναι τριετής και ανανεώσιμη άπαξ.

4. Η επιστημονική επιτροπή εκλέγει τον πρόεδρο και τον αντιπρόεδρό της.

5. Η επιστημονική επιτροπή συγκαλείται από τον πρόεδρό της τουλάχιστον δύο φορές ετησίως.

Άρθρο 12

Προσωπικό

1. Το προσωπικό του παρατηρητηρίου υπάγεται στον κανονισμό υπηρεσιακής κατάστασης που εφαρμόζεται στους υπαλλήλους και το λοιπό προσωπικό των Ευρωπαϊκών Κοινοτήτων.

2. Το παρατηρητήριο ασκεί απέναντι στο προσωπικό του τις εξουσίες που ανατίθενται στην αρμόδια για τους διορισμούς αρχή.

3. Σε συμφωνία με την Επιτροπή, το διοικητικό συμβούλιο καθορίζει τις ενδεικνυόμενες λεπτομέρειες εφαρμογής.

Άρθρο 13

Προϋπολογισμός

1. Για κάθε οικονομικό έτος το οποίο συμπίπτει με το ημερολογιακό έτος, καταρτίζονται προβλέψεις για όλα τα έσοδα και τις δαπάνες του παρατηρητηρίου που εγγράφονται στον προϋπολογισμό του.

2. Ο διευθυντής καταρτίζει το προσχέδιο προϋπολογισμού για το επόμενο οικονομικό έτος το αργότερο έως τις 15 Φεβρουαρίου κάθε έτους. Το προσχέδιο του προϋπολογισμού καλύπτει τις δαπάνες λειτουργίας και το πρόγραμμα εργασίας που προβλέπεται για το επόμενο οικονομικό έτος. Ο διευθυντής υποβάλλει αυτό το προσχέδιο συνοδευόμενο από τον πίνακα του προσωπικού, στο διοικητικό συμβούλιο.

3. Ο προϋπολογισμός είναι ισοσκελισμένος σε έσοδα και δαπάνες.

4. Τα έσοδα του παρατηρητηρίου περιλαμβάνουν, με επιφύλαξη άλλων πόρων:

α) επιχορήγηση από την Κοινότητα που εγγράφεται σε μια ειδική γραμμή του γενικού προϋπολογισμού των Ευρωπαϊκών Κοινοτήτων (τμήμα «Επιτροπή») 7

β) τις πληρωμές που γίνονται σε αντιστάθμισμα των παρεχόμενων υπηρεσιών 7

γ) τις τυχόν οικονομικές συνεισφορές των οργανισμών και οργανώσεων που αναφέρονται στο άρθρο 7.

5. Οι δαπάνες του παρατηρητηρίου περιλαμβάνουν ιδίως τους μισθούς του προσωπικού, τις διοικητικές δαπάνες και την υποδομή, τα έξοδα λειτουργίας και τις δαπάνες που αφορούν τις συμβάσεις που συνάπτονται με ιδρύματα ή οργανισμούς που αποτελούν μέρος του Raxen καθώς και με τρίτους.

6. Το διοικητικό συμβούλιο εγκρίνει το σχέδιο προϋπολογισμού και το διαβιβάζει στην Επιτροπή η οποία καθορίζει στη βάση αυτή τις αντίστοιχες προβλέψεις στο προσχέδιο του γενικού προϋπολογισμού των Ευρωπαϊκών Κοινοτήτων, το οποίο υποβάλλει στο Συμβούλιο δυνάμει του άρθρου 203 της συνθήκης.

7. Το διοικητικό συμβούλιο εγκρίνει τον οριστικό προϋπολογισμό του παρατηρητηρίου πριν από το τέλος του οικονομικού έτους, προσαρμόζοντάς τον εάν υπάρχει ανάγκη ανάλογα με την κοινοτική επιχορήγηση και τα άλλα έσοδα του παρατηρητηρίου.

8. Ο διευθυντής εκτελεί τον προϋπολογισμό του παρατηρητηρίου.

9. Ο έλεγχος της ανάληψης και της πληρωμής όλων των δαπανών του παρατηρητηρίου και ο έλεγχος της βεβαίωσης και της είσπραξης όλων των εσόδων του ασκούνται από το δημοσιονομικό ελεγκτή της Επιτροπής.

10. Στις 31 Μαρτίου κάθε έτους το αργότερο, ο διευθυντής διαβιβάζει στην Επιτροπή, στο διοικητικό συμβούλιο και στο Ελεγκτικό Συνέδριο τους λογαριασμούς για το σύνολο των εσόδων και των δαπανών του παρατηρητηρίου για το προηγούμενο οικονομικό έτος.

Το Ελεγκτικό Συνέδριο εξετάζει τους εν λόγω λογαριασμούς σύμφωνα με το άρθρο 188 Γ της συνθήκης.

11. Το διοικητικό συμβούλιο απαλλάσσει τον διευθυντή για την εκτέλεση του προϋπολογισμού.

12. Το διοικητικό συμβούλιο θεσπίζει, ύστερα από γνωμοδότηση της Επιτροπής και του Ελεγκτικού Συνεδρίου, τις εσωτερικές δημοσιονομικές διατάξεις καθορίζοντας ιδίως τις λεπτομέρειες σχετικά με την κατάρτιση και την εκτέλεση του προϋπολογισμού του παρατηρητηρίου.

Άρθρο 14

Προνόμια και ασυλίες

Το πρωτόκολλο για τα προνόμια και τις ασυλίες των Ευρωπαϊκών Κοινοτήτων εφαρμόζεται στο παρατηρητήριο.

Άρθρο 15

Ευθύνη

1. Η συμβατική ευθύνη του παρατηρητηρίου διέπεται από το εφαρμοστέο στην οικεία σύμβαση δίκαιο.

Το Δικαστήριο των Ευρωπαϊκών Κοινοτήτων είναι αρμόδιο να αποφασίζει δυνάμει ρήτρας διαιτησίας που περιέχεται σε σύμβαση που συνάπτει το παρατηρητήριο.

2. Όσον αφορά την εξωσυμβατική ευθύνη, το παρατηρητήριο αποκαθιστά, σύμφωνα με τις γενικές αρχές του δικαίου των κρατών μελών, τη ζημία που προκαλεί το ίδιο ή οι υπάλληλοί του κατά την άσκηση των καθηκόντων τους.

Το Δικαστήριο είναι αρμόδιο να αποφασίζει σχετικά με όλες τις διαφορές που άπτονται της αποκατάστασης τέτοιων ζημιών.

Άρθρο 16

Έκθεση

Κατά τη διάρκεια του τρίτου έτους ύστερα από την έναρξη ισχύος του παρόντος κανονισμού, η Επιτροπή διαβιβάζει στο Ευρωπαϊκό Κοινοβούλιο, στο Συμβούλιο, στην Οικονομική και Κοινωνική Επιτροπή και στην Επιτροπή των Περιφερειών έκθεση αξιολόγησης των δραστηριοτήτων του παρατηρητηρίου συνοδευόμενη ενδεχομένως από προτάσεις με στόχο την προσαρμογή ή την διεύρυνση των καθηκόντων του, ιδίως σε συνάρτηση με την εξέλιξη των αρμοδιοτήτων της Κοινότητας στον τομέα του ρατσισμού και της ξενοφοβίας.

Άρθρο 17

Έναρξη ισχύος

Ο παρών κανονισμός αρχίζει να ισχύει την επόμενη ημέρα από εκείνη που οι αρμόδιες αρχές θα λάβουν απόφαση σχετικά με την έδρα του παρατηρητηρίου.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

(1) ΕΕ αριθ. C 158 της 25. 6. 1986, σ. 1.

(2) ΕΕ αριθ. L 281 της 23. 11. 1995, σ. 31.